Αρ. Πρωτ 120/2017

Αθήνα, 4 Δεκεμβρίου 2017

ΔΕΛΤΙΟ ΤΥΠΟΥ

*Θέμα:* **Περί εκκλήσεων συλλογής χρημάτων για επεμβάσεις σε ιδιωτικά παιδοκαρδιοχειρουργικά κέντρα, ενώ γίνονται δωρεάν στο δημόσιο!**

O Σύλλογος Γονέων και Κηδεμόνων Παιδιών με Συγγενείς Καρδιοπάθειες «Η Αγία Σοφία» δημιουργήθηκε επισήμως το 2013 (άτυπα από το 2011) για να στηρίζει τα παιδιά που πάσχουν από συγγενείς καρδιοπάθειες και τις οικογένειές τους.

Τις τελευταίες ημέρες γίναμε κοινωνοί μίας προσπάθειας συγκέντρωσης σεβαστού χρηματικού ποσού (18.000 ευρώ!), που αφορά μαθήτρια με σοβαρή καρδιοπάθεια, προκειμένου να χειρουργηθεί σε ιδιωτικό Κέντρο. Αναρωτιόμαστε αν έχει ζητηθεί η γνώμη από το **δημόσιο Παιδοκαρδιοχειρουργικό Κέντρο του ΕΣΥ στη χώρα μας, το «Ειδικό Κέντρο Αντιμετώπισης Συγγενών Καρδιοπαθειών στα Παιδιά» (Ε.Κ.Α.Σ.ΚΑ.Π.), στο Νοσοκομείο Παίδων «Η ΑΓΙΑ ΣΟΦΙΑ».**

Αυτό το μοναδικό Κέντρο λειτουργεί εδώ και τρεις δεκαετίες, παρέχοντας πολύτιμες υπηρεσίες σε όλα τα καρδιοπαθή παιδιά, χωρίς διακρίσεις, χάρη στην πείρα τού ιατρικού και νοσηλευτικού του προσωπικού, με αποτελέσματα εφάμιλλα διεθνών προδιαγραφών, ιδιαιτέρως τα τελευταία χρόνια. Εις επίρρωσιν των ανωτέρω, αναφέρουμε ότι γιατροί του αναλαμβάνουν αρκετές πρωτοποριακές επεμβάσεις, με αξιοσημείωτη επιτυχία, που έχουν, μάλιστα, δημοσιευθεί. Ως αποτέλεσμα, έχει κερδίσει επάξια την εμπιστοσύνη όσων έχουν χειρουργηθεί εκεί. Είναι δε το μόνο που εδράζεται και λειτουργεί μέσα σε Παιδιατρικό Νοσοκομείο, έτοιμο να ανταποκριθεί σε κάθε περίσταση. Από την πείρα μας, λοιπόν, πιστεύουμε οτι θα μπορούσε να αναλάβει την επέμβαση και μάλιστα εντελώς δωρεάν.

Δεν είναι, βέβαια, η πρώτη φορά που πληροφορούμαστε για τέτοιες εκκλήσεις συλλογής χρημάτων για καρδιοπαθή παιδιά. Εμείς, οι εκατοντάδες γονείς θεραπευμένων παιδιών στο Κέντρο αυτό, θα θέλαμε να επιστήσουμε την προσοχή όλων και ιδιαιτέρως των γονέων, να μην σπεύδουν να υιοθετήσουν αβασάνιστα ως «μονόδρομο» την λύση των ιδιωτικών παιδοκαρδιοχειρουργικών κέντρων, ακόμα και του εξωτερικού, αν δεν εξετάσουν την πρόταση του δημοσίου. Πρόταση που, όπως προείπαμε, δεν αποτελεί λύση ανάγκης, αλλά άριστη επιλογή.

Ας μην χάσουμε την ευαισθησία μας και την αλληλεγγύη. Αυτό, όμως, ας γίνεται προς την σωστή κατεύθυνση.

η Πρόεδρος η Γραμματέας

Χρυσάνθη Μιχαλοπούλου-Κοκολάκη Παναγιώτα Δούναβη